மகாவிஷ்ணு வலது கையில் சக்கரமும், இடது கையில் சங்கும் ஏந்தியிருப்பது வழக்கம். ஆனால் இத்தலத்தில் முனிவரின் உபசரிப்பால் தன்னை மறந்ததால் வலது கையில் சங்கும் இடது கையில் சக்கரமும் ஏந்தியபடி மாறுபட்ட கோலத்தில் இருக்கிறார். இத்தல பெருமாளுக்கு உலகளந்த பெருமாள், ஆயனார், இடைக்கழி ஆயன் என்றும் பெயருண்டு. மரத்தால் செய்யப்பட்ட இவரது திருமேனி 108 திவ்யதேசங்களில் மிக உயரமானது. கருவறையில் மூலவர் வலது காலால் ஆகாயத்தை அளந்தபடியும், இடது காலை பூமியில் ஊன்றியும் நிற்கிறார். துாக்கிய வலது திருவடிக்கு பிரம்மா தீர்த்த அபிஷேகம் செய்கிறார். கீழே ஊன்றிய இடது திருவடியின் கீழ் மகாபலியின் மகன் நமச்சு மகாராஜா இருக்கிறார். பெருமாளுக்கு அருகில் மகாபலியின் தாத்தா பிரகலாதன், மகாலட்சுமி, மகாபலி, அசுரகுரு சுக்கிராச்சாரியார், மிருகண்டு முனிவர், மித்ராவதி, பொய்கை ஆழ்வார், பூதத்தாழ்வார், பேயாழ்வார், கருடாழ்வார் ஆகியோர் கருவறையில் உள்ளனர். 5 ஏக்கர் பரப்பு கொண்ட கோயிலின் ராஜகோபுரம் 192 அடி. 11 நிலைகள் கொண்ட இக்கோபுரம் தமிழகத்தின் மூன்றாவது பெரிய கோபுரம். (முதலாவது ஸ்ரீரங்கம், இரண்டாவது ஸ்ரீவில்லிபுத்துார்) பெருமாள் சன்னதிக்கு எதிரில் 40 அடி உயர ஒரே கல்லால் ஆன கருடத்துாண் உள்ளது. மூலவரின் பின்புறம் உள்ள வாமனரை திருவோணத்தன்று சந்தனக்காப்பு அலங்காரத்தில் தரிசிக்கலாம். நுழைவு வாயிலின் வலப்புறம் சாளக்கிராம கிருஷ்ணர் இருக்கிறார். இவரை தரிசித்த பின்னரே மூலவரை தரிசிக்க வேண்டும்.